Bə́ fidigi, təge wóg ósɔ̄n, naa bâyi kî álɔ́ŋ bə́ ngátúb á tə́bə́lē á sí, é vóm bə́ kadəgə kî éyɔŋ bázu mǎn ngə́bǎn mə̄túnuŋa. 14Á man bə́ ngáman kwí, ǹkúkúmá nyé a mǎn fə bɔ̌ naa bə́ zu və́ Bel bidí, ńdɔ Daníel a ngábɔ̄ nâ bitúgā bíé bí zu ai asǔb, bə́ man kə́ bâmyam dɔ́ á sí ai á tə́mpɛl ásə, mod təge yəm, səsalá hə ǹkúkúmá étām. Ńdɔ̄ bə́ ngáman kwí, bə́ dīī ḿbɛ̄, bə́ fɛ́də́ wā, bə́ bímí zitám ǹkúkúmá á yób, ḿbɔ̄ báman kə̌ bā. 15Ai alú ásə ná, ńdɔ bəfada bə́ ngásɔ́ anə́ bə́ kadəgə sɔ́, esámbá ai bəyál bábán ai bɔ́n bábán: ńdɔ bə́ ngáman dí bídí bísə, bə́ mān fə nyú mə́nyú mə́sə̄ á mááŋ. 16Ńdɔ ǹkúkúmá á ngākódō á sí ai ǹdib kídí; Daníel fə dzam də́dā. 17Ǹkúkúmá ā sílí nyē, nyé ai nyé nâ: "Yə ndəm zitám é nə á sááŋ? Nyé nâ: "Owé, ǎ ńkúkúmá e nə́ á sááŋ.” 18Hə ǹnyie anə́ á ngānyian á ḿbɛ̄, ábəbə tə́bəle nyé nâ: "O nə anén, ǎ Bel, mədugán məziŋ má sə́ kig ábə wa !” 19Daníel ǎ ngawoe tə́, ǎ ngadzə́g fə ǹkúkúmá nə́ tə a nyían ḿfág yǎ ósú, nyé ai nyé nâ: "Bəbə́gə̄ hḿ sí, ó yəm é bod bə́ nə̄ ai mə́bɔ má.” 20Ǹkúkúmá nyé nâ: "Mə tála məbɔ mə́ fám, biníngá ai bɔ́ngɔ́.” 21Ǹkúkúmá á man á fɔ̄ɔ̄ liŋan, ńdɔ a ngábɔ̄ nâ bə́ bi bəfada ai bəyál bábán ai bɔ́n bábán. Ńdɔ̄ bə́ ngálə́dē nyē ḿbɛ́ bə́ kadəgə kî á məsoé nə̄ bâzu mǎn ngə́ban bídí bí nə́ á tə́bə́le. 22Ńdɔ ǹkúkúmá á ngābɔ̄ nâ bə́ man bɔ́ wē; a nɔŋɔ́ Bel a və́ nyē á mɔ́ mə́ Daníel; ńdɔ á ngāsógóló évəgələ á sí, a mǎn fə búg tə́mpɛl. Daníel ai mod nyóé